Document ID: 32004R1712

UREDBA KOMISIJE (ES) št. 1712/2004
z dne 30. septembra 2004
o prehodnih ukrepih, ki izvirajo iz sprejetja avtonomnih in prehodnih ukrepov v zvezi z izvozom nekaterih predelanih kmetijskih proizvodov v Bolgarijo
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 3448/93 z dne 6. decembra 1993, ki ureja sporazume o trgovanju, ki se nanašajo na določeno blago, ki izhaja iz predelave kmetijskih pridelkov (1), še posebej člena 8(3),
ob upoštevanju naslednjega:
(1)
Pred kratkim je Skupnost sklenila trgovinski sporazum za predelane kmetijske proizvode z Bolgarijo v pripravi za pristop Bolgarije k Skupnosti. Sporazum določa koncesije, ki na strani Skupnosti predvidevajo odpravo izvoznih nadomestil za nekatere predelane kmetijske proizvode.
(2)
Uredba Sveta (ES) št. 1676/2004 z dne 24. septembra 2004 o sprejemu avtonomnih in prehodnih ukrepov o uvozu nekaterih predelanih kmetijskih proizvodov s poreklom iz Bolgarije in izvozu nekaterih predelanih kmetijskih proizvodov v Bolgarijo (2), na avtonomni osnovi predvideva odpravo nadomestil za predelane kmetijske proizvode, ki niso zajeti v Prilogi I k Pogodbi za izvoz v Bolgarijo, od 1. oktobra 2004.
(3)
V zameno za odpravo izvoznih nadomestil, kot določa Uredba (ES) št. 1676/2004, so se bolgarske oblasti zavezale, da zagotovijo vzajemni preferencialni uvozni režim za blago, ki se uvaža na njihovo ozemlje, če je blago opremljeno s kopijo izvozne deklaracije, ki vsebuje posebno opombo, ki navaja, da ni upravičeno do plačila izvoznih nadomestil. Če teh dokumentov ni, se za blago plača polna carinska stopnja.
(4)
Z začetkom veljavnosti Uredbe Komisije (ES) št. 1676/2004 za blago, za katerega so dobavitelji zaprosili za potrdila o nadomestilu skladno z Uredbo Komisije (ES) št. 1520/2000 z dne 13. julija 2000 o podrobnih pravilih sistema dodeljevanja izvoznih nadomestil za določene kmetijske proizvode, ki se izvažajo v obliki blaga, ki ga ne zajema Priloga I Pogodbe in kriteriji za določanje zneska teh nadomestil (3), ne bo več upravičeno do nadomestil, če se izvaža v Bolgarijo.
(5)
Zmanjšanje potrdil o nadomestilu in sorazmerne izdaje ustreznih varščin je dovoljeno, ko lahko dobavitelji nacionalno pristojnim organom dokažejo, da je na njihove zahtevke za nadomestilo vplivala uveljavitev Uredbe (ES) št. 1676/2004. Pri presojanju prošenj za znižanje zneska potrdil o nadomestilu in proporcionalnemu izdajanju ustreznih varščin morajo pristojni nacionalni organi v primeru dvoma še posebej upoštevati dokumente, na katere se nanaša člen 1(2) Uredbe Sveta (EGS) št. 4045/89 (4) z dne 21. decembra 1989 o pregledu transakcij, ki so del sistema financiranja Jamstvenega oddelka Evropskega kmetijskega usmerjevalnega in jamstvenega sklada s strani držav članic in o razveljavitvi Direktive 77/435/EGS brez poseganja v uporabo drugih določil te Uredbe.
(6)
Zaradi upravnih razlogov je ustrezno zagotoviti oddajo prošenj za znižanje zneskov potrdil o nadomestilu in izdaje varščin v kratkem obdobju ter zneske, za katere so bila znižanja sprejeta, priglasiti Komisiji v času za njihovo vključitev za ugotovitev zneska, za katerega se bodo potrdila o nadomestilu, ki se bodo uporabljala od 1. decembra 2004, izdajala skladno z Uredbo (ES) št. 1520/2000.
(7)
Ker bodo avtonomni in prehodni ukrepi, ki jih določa Uredba (ES) št. 1676/2004 začeli veljati 1. oktobra 2004, bo začela ta uredba veljati dan po objavi.
(8)
Ukrepi, določeni v tej uredbi, so v skladu z mnenjem upravljalnega odbora za horizontalna vprašanja v zvezi s trgovino predelanih kmetijskih proizvodov, ki niso navedeni v Prilogi I Pogodbe -
SPREJELA NASLEDNJO UREDBO:
Člen 1
Blago, za katerega so bila izvozna nadomestila odpravljena z Uredbo (ES) št. 1676/2004, se bo uvažalo brez carinskih dajatev, brez carinskih dajatev znotraj kvot ali po znižanih stopnjah carinskih davščin v Bolgarijo, če bo blago opremljeno z v celoti izpolnjeno kopijo izvozne deklaracije z naslednjim vnosom v polju 44:
„Izvozna nadomestila: 0 EUR/ Uredba (ES) št. 1676/2004“.
Člen 2
1. Potrdila o nadomestilu, izdala skladno z Uredbo (ES) št. 1520/2000 v zvezi z izvozom blaga, za katero so bila izvozna nadomestila odpravljena z Uredbo (ES) št. 1676/2004 je mogoče, na zahtevo zainteresirane stranke, znižati pod pogoji iz drugega odstavka tega člena.
2. Za upravičenost do znižanja zneska potrdil o nadomestilu, je potrebno za potrdila iz prvega odstavka zaprositi pred začetkom veljave Uredbe (ES) št. 1676/2004, njihova veljavnost pa mora poteči po 30. septembru 2004.
3. Potrdila bodo znižana za znesek, za katerega zainteresirana stranka ne bo mogla uveljavljati izvoznih nadomestil zaradi veljavnosti Uredbe (ES) št. 1676/2004, kar je potrebno pristojnemu nacionalnemu organu dokazati.
Ob presoji bodo pristojni organi v primeru dvoma še posebej upoštevali dokumente o trgovanju, o katerih govori člen 1(2) Uredbe (EGS) št. 4045/89.
4. Sorazmerno z znižanjem bodo izdane ustrezne varščine.
Člen 3
1. Skladno s členom 2 se bodo upoštevale prošnje, ki jih bo pristojni nacionalni organ prejel do najkasneje 7. novembra 2004.
2. Države članice bodo Komisijo najkasneje 14. novembra 2004 obvestile o znesku, za katerega so bila znižanja odobrena skladno s členom 2(3) te Uredbe. Priglašeni zneski, ki se bodo upoštevali pri ugotavljanju zneska, za katerega je mogoče izdati potrdila o nadomestilu, ki jih je treba uporabiti pred 1. decembrom 2004.
Člen 4
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. septembra 2004

Labels: 3
15
18
6